b'\n_START_ARTICLE_\n\xc3\x95pperada\n_START_PARAGRAPH_\n\xc3\x95pperada on jalutusrada v\xc3\xb5i matkarada, mis on varustatud \xc3\xb5ppeotstarbelise teabematerjaliga. _NEWLINE_\xc3\x95pperajad toetavad \xc3\xb5ues\xc3\xb5pet._NEWLINE_Loodus\xc3\xb5pperadadel ei keskenduta vaatamisv\xc3\xa4\xc3\xa4rsustele, vaid \xc3\xb6koloogiliste koosluste seostele, looduskaitselisele m\xc3\xb5tteviisile ja paiga kultuuriloole .\n_START_SECTION_\nNohipalu-Ilumetsa loodusrada\n_START_PARAGRAPH_\nLoodusraja pikkus on 8 km ja rada kulgeb Nohipalu Mustj\xc3\xa4rve kaldalt Valgej\xc3\xa4rve kaldani ning j\xc3\xb5uab Ilumetsa meteoriidikraatrini. Ilumetsa kraater, mis avastati 1938. aastal, on tekkinud meteoriidil\xc3\xb6\xc3\xb6gi tagaj\xc3\xa4rjel. Kraatri juures asub infopaviljon, kust leiab teavet Eesti meteoriidikraatrite kohta.\n_START_SECTION_\nKeila-Joa loodusrada\n_START_PARAGRAPH_\nLoodusrada, mille pikkus on 4 km, algab maanteesilla l\xc3\xa4hedalt autoparklast, mis asub j\xc3\xb5e vasakul kaldal. Rajal on viis infostendi, mis annavad rajal\xc3\xa4bijale informatsiooni loodusobjektide ning pargi ajaloo kohta ning tutvustab Keila-Juga. Rada viib l\xc3\xa4bi uusgooti stiilis m\xc3\xb5isakompleksi, rippsildade, joaaluse kanjoni ja kallastel asuva pargi. Parki on mitu korda rekonstrueeritud ning viimati tehti seda p\xc3\xa4rast 1967. aasta augustitormi.\n_START_SECTION_\nRebastem\xc3\xa4e loodusrada\n_START_PARAGRAPH_\nRebastem\xc3\xa4e \xc3\xb5pperaja pikkus on 1,5 km ja rada asub Hiiumaal K\xc3\xb5pu maastikukaitsealal. Loodusrada saab alguse K\xc3\xa4rdla-K\xc3\xb5pu maantee 61. kilomeetril asuvast trepist, mis viib Rebastem\xc3\xa4ele. Rajal tutvustatakse erinevaid metsat\xc3\xbc\xc3\xbcpe (n\xc3\xa4iteks palu- ja salumetsad) ning iidset luitemaastikku. K\xc3\xb5rgeimaks punktiks teekonnal on Kaplim\xc3\xa4e, kus kasvavad kuslapuu, lodjapuu ja kukerpuu ning luitevalli jalamitel harilik n\xc3\xa4siniin, mis on looduskaitsealune taim. Loodusrada on t\xc3\xa4histatud puude k\xc3\xbclge kinnitatud sinister lintidega.'